Audi og Porsche hurtigst i ny ladetest

Der er ofte stor fokus på rækkevidden, når der skal vælges elbil. Men for at komme hurtigt frem, er tiden ved ladestationen mindst lige så vigtig. For, hånden på hjertet, hvor mange gange om året kører man mere end de i gennemsnit 300 kilometer, som de fleste nyere elbiler kører på en opladning? De få gange er det vigtigt at batteriet fyldes hurtigt op igen, så man kan komme videre.

I en ladetest, der er foretaget som en del af Norsk Automobil Forenings store vintertest, kan man få en god ide om, hvor længe hver af de 25 testede modeller kræver ved opladeren.

Testen viser, at ejere af de pebrede Audi e-tron GT og Porsche Taycan er hurtigst væk fra laderen. Ejere af kinesiske Xpeng P7 kan derimod snildt nå en kop kaffe ekstra. Audi e-tron GT lader 9-80 procent på 19:32 minutter, mens P7’eren skal bruge mere end en time til at komme fra 5-80 procent.

Halv pris

Testen giver også et praj om, hvorfor Tesla Model 3 er så populær. Den lader nemlig fra 4-80 procent på 26 minutter. Men bilen koster altså også kun det halve af Audi e-tron GT og Porsche Taycan.

En af Teslaens fordele, er en funktion, der kan varme batteriet op på forhånd, for at gøre opladningen hurtigere. Et opvarmet batteri kan hurtigere lades op. Tesla var først med denne funktion, men den er heldigvis begyndt at brede sig til andre bilmærker.

Sydkoreanere skuffer

Der var store forventninger til Hyundai Ioniq 5 og Kia EV6, der begge er udrustet med 800-volt teknologi, der teoretisk også hjælper på ladehastigheden. Men den norske ladetest viser, at ingen af modellerne får en synderligt imponerende ladetid i koldt vejr. Ingen af de to modeller har forvarmet batteri.

Værst ser det dog ud for et mærke, der kommer til Danmark senere i år. Nemlig kinesiske Xpeng, der deltog med P7-modellen. Den opnår en maksimal ladeeffekt på bare 65 kW. Den hurtigste, Porsche Taycan, kom til sammenligning op på maksimalt 271 kW.

Herunder alle resultaterne fra den norske ladetest:

Model | Ladetid | Ladeprocent | Højeste effekt
Audi e-tron GT | 19.32 min | 9 til 80 procent | 257 kW
Porsche Taycan 4 Cross Turismo | 20.16 min | 4 til 80 procent | 271 kW
Tesla Model 3 SR | 26.11 min | 4 til 80 procent | 166 kW
Mercedes-Benz EQA 250 | 30.47 min | 7 til 80 procent | 112 kW
Mercedes-Benz EQS 580 4MATIC | 32.05 min | 5 til 80 procent | 208 kW
Hyundai Ioniq 5 LR 4WD | 32.33 min | 5 til 80 procent | 145 kW
Mercedes-Benz EQB 350 4MATIC | 32.49 min | 5 til 80 procent | 102 kW
Tesla Model 3 LR Dual Motor | 33.00 min | 5 til 80 procent | 225 kW
BMW i4 M50 | 33.54 min | 8 til 80 procent | 203 kW
Peugeot e-2008 | 34.00 min | 9 til 80 procent | 70 kW
Kia EV6 4WD | 35.02 min | 6 til 80 procent | 154 kW
Skoda Enyaq iV80X | 35.57 min | 8 til 80 procent | 131 kW
BMW iX xDrive40 | 36.29 min | 8 til 80 procent | 148 kW
Opel Mokka-e | 36.38 min | 3 til 80 procent | 80 kW
VW ID.4 GTX | 37.39 min | 7 til 80 procent | 131 kW
VW ID.3 Pro S | 38.34 min | 8 til 80 procent | 123 kW
Cupra Born | 38.56 min | 5 til 80 procent | 128 kW
Audi e-tron Q4 50 quattro | 39.05 min | 9 til 80 procent | 111 kW
Volvo C40 Recharge | 39.12 min | 3 til 80 procent | 150 kW
Tesla Model Y LR Dual Motor | 39.51 min | 7 til 80 procent | 210 kW
NIO ES8 (7-s) | 43.18 min | 8 til 80 procent | 111 kW
Polestar 2 LR Dual Motor | 43.41 min | 10 til 80 procent | 154 kW
BYD Tang | 44.01 min | 5 til 80 procent | 119 kW
BMW iX xDrive50 | 45.19 min | 3 til 80 procent | 192 kW
XPENG P7 4WD High Performance | 62.59 min | 5 til 80 procent | 65 kW

(Kilde: Motor.no)

Sådan blev bilerne testet

Samtlige biler blev ladet op ved Ionitys opladere, bortset fra Teslaerne, der blev ladet ved en Supercharger. Det forklarer delvist, hvordan både Audi og Porsche kunne opnå så høj ladeeffekt.

Ladeeffekten afslører dog ikke hele sandheden, da den ikke er konstant. Den falder drastisk i takt med at batteriet fyldes. En elbil der kan håndtere en lidt lavere ladeeffekt over længere tid, kan i nogle tilfælde lade hurtigere end elbiler med høj ladeeffekt i kortere tid.

Audi og Porsche hurtigst i ny ladetest